चिरां , 1 नभेम्बर : कभिड - 19 महामारिनि थाखाय दिन्दांनानै थानाय बि टि सि बिसायख'थिया फैगौ डिसेम्बर दाननि गेजेराव खुंफिनजानो हासिगौखौ नोजोर बोनानै दासान्दि बि टि सिनि दरब्रैबो जिल्लायाव गुबुन गुबुन राजखान्थि हान्जाफोरनि बिसायख'थि फोसावदिंनाया गोख्रोङै सोलिगासिनो थानायखौ नुनो मोनदों । जर'खायै बे खेबनि बिसायख'थियाव इउ पि पि एल आरो बि पि एफ हान्जानि गेजेराव गोख्रों जुजिलायनाय जागोनखौ नोजोर बोनो हायो । थांनाय 17 बोसोर खुंथायनि गोहोयाव थाबोनाय बि पि एफ हान्जाया बे खेबआव फिन बि टि सि खुंथायनि गोहोखौ दखलाव लाफिननायनि थाखाय नारा - नाथा नाजादों । बेराफारसे इउ पि पि एल हान्जायाबो बि टि सि हालामनि राइजो - राजाफोरनि गेजेराव सोलायनाय नांगौनि मोनसे दोहौ जावरिखांहोनानै बि टि सि खुंथायनि गोहोखौ गावसोरनि आखायाव लांनो नाजाथाबबाय थादों । बुब्लियावनो शनिबारखालि चिरां जिल्लानि सिङाव थानाय 14 नं चिरां दुवार बियाबनि थाइखाझरायाव बि पि एफ हान्जानि मोनसे गेदेर बिसायख'थियारि फोसावदिं सुबुं गौमा खुंनाय जायो । गोबां रोजा सुबुंफोरनि बाहागो लानाय बे बिसायख'थि फोसावदिं मेलआव गाहाय आलासि महरै बाहागो लाहैयो बि पि एफनि आफादगिरि हाग्रामा महिलारीआ । बे हाबाफारियाव बाहागो लानानै गावनि बिबुंथि लाखिनाय समाव हाग्रामा महिलारीआ खुंजानो गोनां बि टि सि बिसायख'थियाव बि पि एफआ बांसानखो मासि देरहानानै हारसिङै सरकार दाफिनगोनआ रोखा आरो 14 नं चिरां दुवार बियाबनि बिजाथि खाम्फा बरगयारीआनो बि टि सिनि लेडाइ खुंगिरि जाफिनगोन होननानै फोरमायथियो । बेजों लोगोसेनो थांनाय 17 बोसोरनि गेजेराव बि पि एफ दैदेननाय बि टि सि सरकारआ राइजो - राजाफोरनि अनसायलु आरो जौगाथायनि थाखाय खामानि मावबोदों । बि टि सि जायैनि सिगां बे ओनसोलाव लामा - दालांनिफ्राय लानानै गासै बिथिङाव गोग्लैसोनायमोन नाथाय बि टि सि जानायनि उनाव लामा - दालां , सोलोंथायखौ लाफानानै गासैबो बिथिङावनो जौगानाय फैदों । दासान्दि इउ पि पि एल हान्जाया बि पि एफनि सायाव जेबो रोखोमनि जौगाखां खामानि मावाखै होननानै दाय जाबसिनबाय थादों आरो राइजो - राजाफोरखौ थगायनानै सरकार दानो सिमां सुजुबाय थादों । बिसोरनि बे नंखाय बाथ्रा बांसावनाय आरो सोंखारिनायखौ रावबो खोनासंनो नाङा आरो बिसोरनि रावआव गोजावनो नाङा होननानै हाग्रामा महिलारीआ गावनि बिबुंथियाव बुंथियो । लोगोसे बि टि आर गोरोबथानि सायाव गोजोननाय गैयै फोरमायनानै बे गोरोबथानि दफाफोरखौ सोदांनांगौनि गोनांथि दङआरो बि टि सि बिसायख'थिनि सिगां मोनसेबो गामिया दानख'नाय एबा सोस'नजानाय नङा होननानै बुंबावो । बे हाबाफारियावनो बाहागो लानानै 14 नं चिरां दुवार बियाबनि बि पि एफनि बिजाथि खाम्फा बरगयारीआबो फैबाय थानाय बिसायख'थियाव गावनि देरहागोना जौसे जौखोन्दो रोखा होननानै फोरमायथिनायजों लोगोसे इउ पि पि एल हान्जाया नंखाय खोथा बुंग्रा आरो राइजो - राजाफोरखौ थगायग्रा होननानै गोनों अजद होयो । दिनैनि बे बिसायख'थि सुबुंगौमा हाबाफारियाव आसामनि मन्थ्रि चन्दन ब्रह्म , अन्जलि दैमारी , बिपुल राभामोनजों लोगोसे बि पि एफनि गोबां गोजौ थाखोनि दैदेनगिरिफोर , सोद्रोमा आरो 13 रोजानि बांसिन राइजो - राजाफोराबो बाहागो लादोंमोन । 
खाम्फा बरगयारीआनो बि टि सिनि लेडाइ गाहाइ खुंगिरि जाफिनगोनः हाग्रामा महिलारि